MIB Toshkent ko‘chalaridagi reydning ikki kunida 1,1 mlrd so‘m jarima undirdi

Majbury ijro byurosining Toshkent shahar boshqarmasi va Toshkent shahar IIBB YHXB hamkorlikda MIB ish yurituvidagi ijro hujjatlari qarzdorliklari undiruvi bo‘yicha qo‘shma reyd-tadbir o‘tkazmoqda. Bu haqda “Daryo”ga boshqarma axborot xizmati xabar berdi.

Toshkentning 20 ta markaziy ko‘chasida YHXBning patrul xizmat avtomobillarida o‘rnatilgan avtomatik moslama yordamida 30—31-yanvar kunlari 865 ta qarzdor aniqlanib, 256 million 999 ming so‘m miqdoridagi qarzdorliklar undirilgan. 32 ta avtomobil jarima maydonchalariga joylashtirilgan. Bundan tashqari, boshqarma tomonidan qidiruvda bo‘lgan 3 ta avtotransport vositasi aniqlangan.
Ikki kun ichida jami undirilgan jarimalar 1 milliard 120 million so‘mdan ortiqni tashkil qilgan. Boshqarma ish yurituvidagi 1536 ta ijro hujjati bo‘yicha 506 million 622 ming so‘mdan ortiq jarimalar undirildi. O‘z hoxishi bilan 249 million 622 ming so‘mdan ortiq qarzdorliklar to‘langan.
Yo‘l harakati qoidalarini buzish oqibatidan kelib chiqqan huquqbuzarliklar uchun o‘z vaqtida e’tiborsizlik oqibatida to‘lanmagan jarimalar endi shu tartibda majburiy undiriladi, aks holda avtotransport vositasi jarima maydonchasiga olib ketiladi.

Qo‘shma reyd Toshkent shahrining barcha tumanlarida 10 kun davom etadi.